IND เซ็นรับงาน “กรมทางหลวง” 2 โครงการ รับเงินเฉียด 35 ลบ. ลุ้นดันรายได้ปีนี้โต 25%
IND เซ็นสัญญารับงานออกแบบทางหลวง 4 ช่องจราจรกับ “กรมทางหลวง” ใหม่ 2 โครงการ รับเงินเฉียด 35 ลบ. ลุ้นดันรายได้ปีนี้โต 25%
IND เซ็นสัญญารับงาน “กรมทางหลวง” ใหม่ 2 โครงการ  รับเงินเฉียด 35 ลบ. ลุ้นดันรายได้ปีนี้โต 25%
17 ก.พ. 2565

บริษัท อินเด็กซ์ อินเตอร์เนชั่นแนล กรุ๊ป จำกัด (มหาชน) หรือ IND ระบุว่า วันนี้ 17 ก.พ.2565 บริษัทฯ ได้ลงนามในสัญญาจ้างงานกับกรมทางหลวง 2 โครงการ มูลค่ารวม 34.90 ล้านบาท ประกอบด้วย 1.สัญญาจ้างวิศวกรที่ปรึกษา สำรวจและออกแบบทางหลวง 4 ช่องจราจร บนทางหลวงหมายเลข 106 ช่วง อำเภอเถิน จังหวัดลำปาง – อำเภอลี้ จังหวัดลำพูน มูลค่า 19.74 ล้านบาท (รวมภาษีมูลค่าเพิ่ม) ระยะเวลาดำเนินการประมาณ 450 วัน
รวมทั้ง 2. สัญญาจ้างวิศวกรที่ปรึกษา สำรวจและออกแบบทางหลวง 4 ช่องจราจร บนทางหลวงหมายเลข 116 ช่วงบ้านป่าสัก – ตำบลท่าวังพร้าว มูลค่า 15.16 ล้านบาท (รวมภาษีมูลค่าเพิ่ม) ระยะเวลาดำเนินการประมาณ 450 วัน
ขณะที่ก่อนหน้านี้ ดร.พรลภัส ณ ลำพูน รองประธานเจ้าหน้าที่บริหาร IND เปิดเผยว่า ในปี 2565 บริษัทฯ มุ่งเน้นการลงทุนในโครงการของภาครัฐและรัฐวิสาหกิจ โดยเพิ่มศักยภาพในการประมูลโครงการต่างๆ รวมถึงขยายงานของภาคเอกชนให้มากขึ้น อีกทั้งมุ่งเน้นการขยายธุรกิจใหม่ที่เกี่ยวเนื่องกับธุรกิจหลัก เพื่อต่อยอดและผลักดันการเติบโตของรายได้และกำไรเติบโตได้ต่อเนื่องอย่างมั่นคง โดยขณะนี้อยู่ระหว่างการศึกษาความเหมาะสมของธุรกิจที่จะเข้าไปลงทุน และการสร้างมูลค่าเพิ่มในอนาคต
สำหรับในปีนี้บริษัทฯ ตั้งเป้าการเติบโตของรายได้ไว้ที่ประมาณ 20-25% เมื่อเทียบกับปีที่ผ่านมา ซึ่งทยอยรับรู้รายได้จากงานในมือ (Backlog) ที่ปัจจุบันมีอยู่ประมาณ 2.24 พันล้านบาท และยังมีงานต่างๆ ที่จะเข้าร่วมประมูลประมาณ 20 โครงการ มูลค่าประมาณ 600 ล้านบาท คาดว่ามีโอกาสได้งานสูงถึง 80%